b'\n_START_ARTICLE_\nOlli (pakinoitsija)\n_START_SECTION_\nUra\n_START_PARAGRAPH_\nV\xc3\xa4in\xc3\xb6 Nuorteva syntyi 1889 M\xc3\xa4nts\xc3\xa4l\xc3\xa4ss\xc3\xa4 apteekkari Karl Emil Nybergin pojaksi. Is\xc3\xa4 kuoli, kun poika oli 14-vuotias, ja perhe muutti Helsinkiin. Nuorteva valmistui maisteriksi Helsingin yliopistosta 1914 p\xc3\xa4\xc3\xa4aineenaan kansatiede. Valmistuttuaan h\xc3\xa4n ty\xc3\xb6skenteli Etel\xc3\xa4suomalaisen osakunnan kuraattorina ja suunnitteli v\xc3\xa4it\xc3\xb6skirjaa kansanrunoudessa k\xc3\xa4ytetyst\xc3\xa4 huumorista. Pakinoitsijanuran k\xc3\xa4ynnistytty\xc3\xa4 h\xc3\xa4n kuitenkin hylk\xc3\xa4si akateemiset suunnitelmansa._NEWLINE_Nuorteva kirjoitti ensimm\xc3\xa4iset pakinansa nimimerkill\xc3\xa4 Olli Ylioppilaslehteen 1914. H\xc3\xa4n toimi lehden vakituisena pakinoitsijana vuoteen 1917, jolloin h\xc3\xa4n siirtyi Uusi P\xc3\xa4iv\xc3\xa4 -lehteen ja sittemmin Iltalehteen (jolla ei ole mit\xc3\xa4\xc3\xa4n tekemist\xc3\xa4 nykyisen Iltalehden kanssa). 1922 Nuortevasta tuli Uuden Suomen pakinoitsija, ja h\xc3\xa4n pysyi lehden palveluksessa\xc2\xa042 vuotta. Ollin pakinoita kuvittivat Toivo Vikstedt, Germund Paaer ja Erkki Koponen._NEWLINE_Ensimm\xc3\xa4inen pakinakokoelma Mustapartainen mies her\xc3\xa4tt\xc3\xa4\xc3\xa4 pahennusta julkaistiin 1921. Kaikkiaan kokoelmia painettiin yli kaksikymment\xc3\xa4, viimeisen\xc3\xa4 Pilkill\xc3\xa4 pilkkaillen vuonna 1965. Sota-aikana h\xc3\xa4n kirjoitti propagandistisia ven\xc3\xa4l\xc3\xa4ispakinoita ja julkaisi ne kokoelmassa Vot, Iivana eli 49\xc2\xa0juttua neuvostoryssist\xc3\xa4 (1942), joka kiellettiin sodan j\xc3\xa4lkeen. El\xc3\xa4kkeelle j\xc3\xa4\xc3\xa4ty\xc3\xa4\xc3\xa4n Nuorteva valikoi tuotannostaan parhaat pakinansa ja julkaisi ne kaksiosaisessa kokoomateoksessa Valitut tekoset (1964). Vuonna 1965 h\xc3\xa4n luki er\xc3\xa4it\xc3\xa4 pakinoitaan \xc3\xa4\xc3\xa4nilevylle, joka ilmestyi Otavan kirjallisten \xc3\xa4\xc3\xa4nilevyjen sarjassa. H\xc3\xa4nen kuolemansa j\xc3\xa4lkeen kokoelmia on tehty useampia. _NEWLINE_V\xc3\xa4in\xc3\xb6 Nuorteva j\xc3\xa4i el\xc3\xa4kkeelle pakinoitsijan ty\xc3\xb6st\xc3\xa4 75-vuotiaana vuonna 1964 ja sai professorin arvonimen. H\xc3\xa4n kuoli kolme vuotta my\xc3\xb6hemmin.\n_START_SECTION_\nOlli-palkinto\n_START_PARAGRAPH_\nSuomalainen Sanomalehtimiesliitto jakaa Nuortevan pakinoitsijanimimerkin mukaan nimettyj\xc3\xa4 Olli-palkintoja merkitt\xc3\xa4v\xc3\xa4st\xc3\xa4 journalistisesta ty\xc3\xb6st\xc3\xa4.'